Απόφαση της Επιτροπής

της 7ης Αυγούστου 2001

για την τροποποίηση της απόφασης 1999/283/ΕΚ όσον αφορά τους όρους υγειονομικού ελέγχου και κτηνιατρικών πιστοποιητικών που απαιτούνται για την εισαγωγή νωπών κρεάτων με προέλευση ορισμένες αφρικανικές χώρες, ώστε να ληφθεί υπόψη η υγειονομική κατάσταση στη Νότια Αφρική και τη Σουαζιλάνδη

[κοινοποιηθείσα υπό τον αριθμό Ε(2001) 2481]

(Κείμενο που παρουσιάζει ενδιαφέρον για τον ΕΟΧ)

(2001/661/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, όσον αφορά τα υγειονομικά προβλήματα και τον υγειονομικό έλεγχο κατά την εισαγωγή βοοειδών, χοίρων αιγοπροβάτων, νωπών κρεάτων ή προϊόντων με βάση το κρέας προερχόμενων από τρίτες χώρες(1), όπως τροποποιήθηκε τελευταία από την οδηγία 97/79/ΕΚ(2), και ιδίως τα άρθρα 15 και 22,

Εκτιμώντας τα ακόλουθα:

(1) Οι όροι υγειονομικού ελέγχου και κτηνιατρικής πιστοποίησης που απαιτούνται για τις εισαγωγές νωπών κρεάτων από ορισμένες αφρικανικές χώρες ορίζονται στην απόφαση 1999/283/ΕΚ της Επιτροπής(3), όπως τροποποιήθηκε τελευταία από την απόφαση 2001/601/ΕΚ(4).

(2) Μετά την εμφάνιση εστιών αφθώδους πυρετού σε ορισμένα τμήματα του απαλλαγμένου εδάφους της Νότιας Αφρικής εκδόθηκε η απόφαση 2001/164/ΕΚ της Επιτροπής(5) για τον ανακαθορισμό της διαίρεσης του εδάφους της χώρας αυτής.

(3) Οι αρμόδιες αρχές της Νότιας Αφρικής έχουν παράσχει επαρκείς εγγυήσεις όσον αφορά τα μέτρα που έχουν ληφθεί για τον έλεγχο των μετακινήσεων ζώων των ειδών που είναι δυνατόν να μολυνθούν εντός και εκτός των περιοχών επιτήρησης και εμβολιασμού.

(4) Συνεπώς, είναι δυνατό να καθοριστεί εκ νέου το έδαφος της Νότιας Αφρικής από το οποίο επιτρέπονται οι εισαγωγές νωπού κρέατος στην Κοινότητα.

(5) Στις 22 Δεκεμβρίου 2000 επιβεβαιώθηκε η εμφάνιση εστιών αφθώδους πυρετού στη Σουαζιλάνδη στην προηγουμένως απαλλαγμένη περιοχή και διεξήχθη εμβολιασμός. Κατά συνέπεια, οι εισαγωγές στην Κοινότητα νωπού κρέατος από την Σουαζιλάνδη ανεστάλησαν με την απόφαση 2001/297/ΕΚ της Επιτροπής(6).

(6) Οι αρμόδιες αρχές της Σουαζιλάνδης παρέσχαν επαρκείς εγγυήσεις όσον αφορά τα μέτρα που έχουν ληφθεί για τον έλεγχο της μετακίνησης ζώων των ειδών που είναι δυνατόν να μολυνθούν εντός και εκτός των περιοχών επιτήρησης και εμβολιασμού.

(7) Συνεπώς, είναι αναγκαίο να καθοριστεί εκ νέου το έδαφος της Σουαζιλάνδης από το οποίο επιτρέπονται οι εισαγωγές νωπού κρέατος στην Κοινότητα και να τροποποιηθούν το σχετικό υπόδειγμα πιστοποιητικού και οι συμπληρωματικές εγγυήσεις που απαιτούνται από τη Σουαζιλάνδη στον πίνακα του παραρτήματος ΙΙ.

(8) Η απόφαση 1999/283/ΕΚ πρέπει να τροποποιηθεί αναλόγως.

(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα παραρτήματα Ι και II της απόφασης 1999/283/ΕΚ αντικαθίστανται από τα παραρτήματα της παρούσας απόφασης.

Άρθρο 2

Η παρούσα απόφαση εφαρμόζεται στο κρέας ζώων που έχουν θανατωθεί μετά τις 15 Αυγούστου 2001.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 7 Αυγούστου 2001.

Για την Επιτροπή

David Byrne

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 24 της 30.1.1998, σ. 31.

(3) ΕΕ L 110 της 28.4.1999, σ. 16.

(4) ΕΕ L 210 της 3.8.2001, σ. 58.

(5) ΕΕ L 58 της 28.2.2001, σ. 40.

(6) ΕΕ L 102 της 12.4.2001, σ. 40.

ΠΑΡΑΡΤΗΜΑ I

"ΠΑΡΑΡΤΗΜΑ I

ΠΕΡΙΓΡΑΦΗ ΤΩΝ ΕΔΑΦΩΝ ΟΡΙΣΜΕΝΩΝ ΑΦΡΙΚΑΝΙΚΩΝ ΧΩΡΩΝ Η ΟΠΟΙΑ ΚΑΤΑΡΤΙΣΤΗΚΕ ΓΙΑ ΤΟΥΣ ΣΚΟΠΟΥΣ ΤΗΣ ΚΤΗΝΙΑΤΡΙΚΗΣ ΠΙΣΤΟΠΟΙΗΣΗΣ ΤΗΣ ΥΓΕΙΑΣ ΤΩΝ ΖΩΩΝ

>ΘΕΣΗ ΠΙΝΑΚΑ>"

ΠΑΡΑΡΤΗΜΑ II

"ΠΑΡΑΡΤΗΜΑ II

ΥΠΟΔΕΙΓΜΑ ΑΠΑΙΤΟΥΜΕΝΩΝ ΥΓΕΙΟΝΟΜΙΚΩΝ ΠΙΣΤΟΠΟΙΗΤΙΚΩΝ

>ΘΕΣΗ ΠΙΝΑΚΑ>"